Buková hora

Buková hora (, ) je 512 metrow wysoka hora w gmejnje Lobendawa (gmejnski dźěl Severní) we Wuščanskim kraju w Čěskej. Na sewjernej skłoninje leži najsewjerniši dypk Čěskeje.

 Přirodne poměry 
Hora leži w čěskim dźělu Łužiskich horow. Po sewjernej skłoninje wjedźe němsko-čěska statna hranica. Geologisku podłohu twori přewažnje drobnje hač srjedźnozornity dwubłyšćinkaty granodiorit a w sewjernym dźělu jón wotměnja łužiski granodiorit. W granodioriće namakaja so žiłki dolerita, kotryž so na juhowuchodnej skłoninje w dawno hižo zawrjenej skale wudobywaše, a tež namaka so amfibolit, porfyr abo zaměški křemjenja. Najbóle rozšěrjeny typ pódy je bruna póda (dystriska a modalna mesobaziska, mało tež modalna eutrofna) a při rěčkach wustupuja tež glej a woglejena a glejowa bruna póda. Na Bukowej horje wužórlitej so rěčce Luční potok a jeho přitok Severní potok. Wobě słušatej k přitočnišću Zebnicy, sewjerne skłoniny pak słušatej k přitočnišću Wjazońcy. Z tym słuša cyła hora k přitočnišću Łobja a tuž Sewjerneho morja. Najwjetši dźěl Bukoweje hory je z jehlinowym lěsom zalěsnjeny.

 Najsewjerniši dypk Čěskeje 
Bukowa hora je najsewjerniša hora Čěskeje a na jeje sewjernej skłoninje leži najsewjerniši dypk Čěskeje. Městnosć ma w Němskej a Čěskej přimjeno Nordkap. Dypk leži při němsko-čěskej statnej hranicy při mězniku čisło 2/41. Ze sakskeje strony nawjaza teritorij Noweho Města w Sakskej (měšćanski dźěl Berthelsdorf). Wot lěta 2013 steji na městnje wopomnjenski kamjeń.

 Galerija 

 Žórła 

 Wotkazaj 

 Mapy.com: pućowanska karta, Buková hora a wokolina

Kategorija:Hora w Čěskej
Kategorija:Hora w Europje
Kategorija:Łužiske hory
Kategorija:Lobendava